
			SINOPSI 


			 


			L’autoestima és l’eina més important amb què comptem per circular feliços per la  muntanya russa de la vida. Les 35 històries que integren aquest llibre ensenyen a cultivar aquest poder des de la infantesa, despertant la imaginació, l’humor, la resiliència, l’amor i l’acceptació del que som. 


			Aquesta obra, dirigida a nens i nenes de totes les edats, il·lustra a través d’inspiradors contes i reflexions les claus per integrar l’autoestima en la pròpia vida, com un far que permetrà als infants ser persones segures, independents, respectuoses –amb elles mateixes i amb els altres–, que saben estimar perquè han après a estimar-se. 


			

	    

	 	
	    
            
             [image: ]

			

	    

	 	
	    
            

			Dedicat a tots els nens i nenes genials  


			que crearan un futur millor. 

			Hi ha obres molt bones que tenen com a missió educar els valors en la infància; amb tot, trobàvem a faltar un llibre que ajudés les nenes i els nens a cultivar l’autoestima a través d’històries que els despertessin la imaginació, el sentit de l’humor i l’amor per si mateixos, cosa que els permetria estimar de manera equilibrada els altres. 


			El professor Antoni Bolinches afirma que els nens que han crescut sense prou autoestima passaran la vida adulta intentant comprar l’amor dels altres a través de relacions asimètriques o fins i tot tòxiques, amb addicció a l’opinió aliena i un afany de complaure tothom, la qual cosa és una assegurança d’infelicitat. 


			Dintre de cada adult insegur hi ha un nen o una nena que no va aprendre la importància de l’autoestima i de la pròpia acceptació, ni a oferir-se al món com la meravella que és, única i irrepetible, com assenyalava el mestre Pau Casals. 


			L’escriptora afroamericana Toni Morrison deia que si hi ha un llibre que t’agradaria llegir, però que encara no existeix, l’hauràs d’escriure tu mateix. Així doncs, ens hem decidit a crear aquesta obra perquè mares i pares comparteixin amb les filles i els fills aquests contes que els faran reflexionar sobre el seu propi valor i sobre el dret a ser feliços en el món pel que són, no pas pel que els altres vulguin que siguin. 


			Més enllà de la diversió i la fantasia que volem brindar a les nenes i nens de totes les edats, cadascuna d’aquestes trenta-cinc històries il·lustra un aspecte important per integrar l’autoestima en la pròpia vida, com un far que els permetrà ser persones segures, independents, respectuoses —amb si mateixes i amb els altres—, que sabran estimar perquè hauran après a estimar-se. 


			Gràcies per ajudar-nos a conrear aquestes llavors per crear un món més bell, més humà i més conscient. 


			 


			Àlex Rovira i  Francesc Miralles 

			L’ÀGUILA QUE NO VOLIA VOLAR 


			Quan no queda altre remei que saltar 


			 


			Fa segles va viure un rei molt poderós a qui agradaven molt els ocells. No només li agradaven, el fascinaven! 


			Al seu palau hi havia un jardí enorme on n’hi vivien milers, alguns en gàbies d’or i altres, els més ensinistrats, volaven lliures. Alguns eren bells pels seus colors i altres per la perfecció del seu cant; n’hi havia que eren tan grossos com un home i altres eren tan diminuts que cabien a la butxaca del primer ministre; alguns lluïen plomes suavíssimes i altres parlaven com tu. 


			Quan el rei no governava passava les hores al seu petit paradís alat. Tots aquells ocells el feien molt feliç. 


			Tots? Gairebé tots… 


			N’hi havia un que no sabia cantar ni parlar. Tenia les plomes aspres i d’un color marronós brut. Passava les hores quiet en una branca, sense fer res. Era una àguila. 


			—Senyor, per què la teniu, si no serveix per a res? —li va preguntar una tarda el seu criat més jove. 


			—El sultà d’Orient me la va regalar quan era un pollet… Em va assegurar que no veuria mai un ocell que volés tan alt! Però ha passat més d’un any i no s’ha mogut mai d’aquella branca, ni de nit ni de dia. No ho entenc! 


			Durant tot aquell temps, el servei li havia donat el millor menjar, protegien l’àguila de les tempestes en un porxo especial i també rebia les atencions d’un veterinari expert. Els criats li parlaven amb afecte i els músics de palau tocaven només per a ella. 


			Però no hi havia res que servís perquè l’ocell regalat pel sultà aixequés el vol, i el rei, desesperat, va fer venir entrenadors de tots els racons del món. 


			«L’àguila és feliç i està sana, però li falta una de més veterana que l’ensenyi», li va dir el primer. El rei va fer portar l’àguila més vella de tot el regne. L’aguiló observava com s’enlairava des de la branca, content i ben quiet, fins que l’àguila es va cansar de volar per a ell i va desaparèixer. 


			El segon entrenador va dir: «Jo l’ensenyaré a volar». Amb aquest propòsit es va enfilar a l’arbre i es va llançar lligat amb unes cordes. Un cop, dos i tres. Un matí, les cordes van fallar i l’home es va estavellar contra el terra, i de resultes es va trencar tots dos braços i una cama. L’àguila ni tan sols es va moure. 


			Van continuar arribant instructors de tots els racons de la Terra, perquè el rei pagava molt bé. Cap no aconseguia, però, que l’àguila volés. 


			El rei va perdre les esperances i molts diners. 


			—L’hauré de sacrificar —va dir un matí al seu jove criat—. És un mal exemple per a tots els meus ocells! 

			
			[image: ]


			El criat, que li havia agafat afecte, va demanar al rei una última oportunitat. El monarca l’hi va donar, convençut que no ho aconseguiria. Com que era un bon criat i molt treballador, volia que estigués content. 


			Al migdia, van demanar al rei que anés al jardí. 


			De poc no va caure a terra de la sorpresa! No es podia creure el que veia… La seva àguila ara era la reina del cel. Volava entre els núvols i amb les ales esteses gairebé tocava el sol. 


			—Com t’ho has fet? Si tots els experts han fracassat! 


			—Ha sigut fàcil, majestat… —va contestar, somrient—. He tallat la branca. 


			Des d’aleshores, l’àguila vola tan alt que, segons expliquen els savis, es pot veure des dels regnes llunyans.  [image: ]

			PER PENSAR I CRÉIXER 


			La «zona de confort» 


			 


			Així és com els experts anomenen el lloc on ens sentim còmodes. I no ens referim a una butaca! La teva «zona de confort» pot ser: 


			• Els amics que sempre parlen dels mateixos temes. 


			• El videojoc que et saps de memòria. 


			• Aquelles coses que sempre fas perquè t’és fàcil fer-les. 


			• O, simplement, estar-se sense fer res perquè aparentment és  el més còmode. 


			Si vols aixecar el vol, com la jove àguila acomodada a la seva branca, has d’intentar coses noves: aprendre a tocar un instrument  i gaudir-ne; aprendre un idioma, cosa que et portarà a conèixer amics i amigues que avui no pots ni imaginar; desafiar allò que et  fa por, però amb els peus a terra i amb sentit comú, per ampliar el teu horitzó, sorprendre’t i fer-te més bona persona. 


			Al principi et sentiràs insegur, però després estaràs orgullós d’haver eixamplat el teu món. 


			És la por de perdre, allò que ens fa perdre, i és el coratge i la voluntat de créixer, allò que ens dona ales a nosaltres i a les persones que estimem. 


			Al llarg de la vida, tots hem de saltar des de moltes branques si  volem viure amb alegria i dignitat. Quan ho fem, també mostrem  als altres com n’és de bonic i necessari arriscar-se a volar. 

			DOS VAGABUNDS I UN PERILL 


			Les dificultats uneixen 


			 


			En un bosc proper a una gran ciutat vivien dos vagabunds, cadascun a la seva barraca. L’un era cec i l’altre, coix. 


			Tot i que eren veïns, feia tant de temps que havien deixat de parlar-se que cap dels dos no en recordava el motiu. Potser s’havien barallat per algunes sobralles de menjar, per una moneda o per una manta vella. O potser s’havien allunyat sense raó. 


			Una nit es va desfermar una tempesta terrible i un llamp va caure damunt d’un arbre, que va començar a cremar. Al cap d’un minut, el foc va passar a un altre arbre, i d’aquest a un altre, i després a un altre… Aviat, el bosc sencer es va convertir en una foguera. Tot es cremava! 


			L’home coix es va adonar que no podria escapar perquè el foc era molt més ràpid que ell. No podia córrer prou per salvar la vida! L’home cec sabia que les cames li anaven molt de pressa, però els seus ulls eren incapaços de veure el camí. 


			La mort els sotjava i tots dos la podien ensumar. La por va fer aleshores que es posessin a pensar, perquè això és el que fas quan t’enfrontes a una cosa tan seriosa. 


			L’home coix va tenir una idea i va començar a cridar per avisar el seu veí. L’home cec, guiant-se pel so de les seves paraules, va arribar fins a la porta de la barraca de l’altre i li va preguntar què volia. 


			—Tu pots córrer i jo hi puc veure… Tots dos junts ens podrem salvar! 

			Dit i fet: el vagabund coix es va pujar a collibè del cec, que tenia les cames fortes, i va començar a guiar-lo a través del fum i de les flames. Van córrer tant que a la fi van deixar enrere el foc i el bosc. 


			Poc després, a la ciutat i ja fora de perill, tots dos celebraven la seva bona sort… i la nova amistat que havia nascut aquella nit! Des d’aquell dia anaven junts a tot arreu, rient i parlant com vells coneguts. 


			La por de morir els havia unit per viure.  [image: ]

			PER PENSAR I CRÉIXER 


			Sumar capacitats i creences que ens impulsen 


			 


			Els japonesos diuen: «Ningú no és tan fort com tots nosaltres junts». Quan et trobis en dificultats, potser et sentiràs feble o desprotegit, però pensa que els altres també tenen les seves pors i limitacions. 


			Per això t’has de concentrar en les teves fortaleses, com van fer  l’home coix i l’home cec. Si saps en què ets bo i aprens a veure les  virtuts dels altres, junts podreu fer grans coses. 


			Pensa, a més, que les teves creences poden donar ales a les teves capacitats o enfonsar-les. 


			Hi ha persones que neixen altament capaces però no fan res, i n’hi ha d’altres suposadament «discapacitades» que aconsegueixen coses extraordinàries en aquesta vida, perquè creuen fermament que ho podran fer. Sens dubte, fa més el que vol que el que pot, i encara més si ho fa en companyia d’algú a qui estima de debò. 

			EL PETIT GRAN ARQUER 


			Cosa d’imaginació 


			

			En Joan era un nen a qui no agradava anar a l’escola. Alguns matins els passava sol al bosc: li encantava enfilar-se als arbres i empaitar conills. El seu avi li havia regalat un arc perquè aprengués a caçar-los. 


			El menut vivia a prop del castell del duc August. Al noble li agradava molt sortir a caçar. Sempre presumia dels cérvols, les guineus i els ossos als quals disparava. Afirmava que era el millor caçador d’aquelles terres. 


			Fins que un matí en què tenia convidats importants, va ser incapaç de caçar un sol animal de tots els que van distingir al bosc. 


			No se’n sabia avenir, de la seva mala sort! Què havia passat amb la seva punteria? Cap de les bales no havia encertat la bandada de porcs senglars que perseguia. Enfadats, el duc i els seus amics tornaven al castell quan pel camí es van trobar el petit Joan amb el seu arc. 


			El duc es va sorprendre molt quan va veure que a prop del nen hi havia sis arbres amb un cercle blanc pintat i una fletxa clavada just al centre. L’August va baixar immediatament del cavall. 


			—On és el teu pare? —va preguntar a un espantat Joan, que va pensar que s’havia ficat en un bon embolic, ja que aquells arbres pertanyien al duc. 


			—Ell no en sap res, senyor, està treballant des que ha sortit el sol. La culpa és meva i només meva! 


			El duc August no va dir res. Es va acostar un per un als arbres i va mirar atentament les fletxes. Sens dubte, aquell marrec que es disculpava era algú ben especial. 


			—Us demano perdó, senyor, i us prometo que faré totes les feines que m’ordeneu per haver disparat contra els vostres arbres. Jo només volia practicar… 


			—Ets tu qui ha disparat? —va preguntar el rei al nen. 


			—Sí… Que em castigareu? 


			—Castigar-te? Per què ho hauria de fer? Enhorabona, noi! Ni jo mateix hauria encertat a clavar la fletxa al centre d’aquests blancs —va somriure—. Digue’m, qui t’ha ensenyat a disparar amb l’arc? Vull conèixer el teu mestre! 

			En Joan li va explicar que havia estat el seu avi, però que no tenia gaire traça disparant. Per això aquell matí havia anat a practicar. Era un principiant… 


			—Deixa’t de bestieses, noi —va dir el duc—. Ningú que no tingui una punteria excel·lent pot fer això que tu has aconseguit. 


			—Senyor, és que jo primer llanço la fletxa i després dibuixo el cercle al voltant. Fer-ho així m’inspira a seguir practicant, perquè sé que al final algun dia aconseguiré que siguin les fletxes les que en el primer llançament de l’arc encertin sempre el blanc perfecte. 


			El duc August va esclafir a riure com un boig. Les riallades es van encomanar als seus amics i després a tots els

